‘Red ons lewens, vervang R70-pad’, pleit dorpskomiteeDie R70-pad op pad na Rosendal in die Vrystaat. (Foto: Verskaf / Zaria de Villiers) Om elke dag van die R70-pad tussen Senekal en Ficksburg in die Vrystaat gebruik te maak is ŉ “doodswens”, maar motoriste en pendelaars het ongelukkig geen ander opsie nie. Só het Bonni Meyer, voorsitter van die Rosendal/Mautse-dorpskomitee, oor dié gevaarlike pad gesê waar verskeie mense al in ernstige en noodlottige motorongelukke betrokke was. Die dorpskomitee pleit dat die regering die pad dringend vervang en “lewens red”. Die jongste ongeluk het Dinsdag plaasgevind toe ŉ bakkie en ŉ taxi die talle diep slaggate wou vermy en teen mekaar gebots het. Niemand is in dié ongeluk dood nie, maar verskeie mense is beseer. “Ons het die agteruitgang van die pad oor die afgelope paar jaar gesien, wat nou basies net uit reuseslaggate bestaan. Aangesien dit ŉ provinsiale pad is, hou ons die provinsiale regering aanspreeklik vir die agteruitgang van die pad,” het Meyer gesê. “Die uitwerking van hierdie pad op dié wat daagliks pendel, is enorm. Dit sluit skade aan ons voertuie in, en die sosio-ekonomiese uitwerking op ons plaaslike ekonomie, waaronder die taxibedryf, toerisme, die vervoer van noodsaaklike goedere en dienste en die reg op liggaamlike veiligheid. Dit is toenemend moeilik vir nooddiensvoertuie, soos die polisie en ambulansdienste, om hul werk doeltreffend te doen – en dit net weens die toestand van die R70.” Meyer sê die dorpskomitee het die reg op inligting met betrekking tot die provinsiale regering se beplanning en finansiële verpligtinge wat die vervanging van die pad betref. “Ons weet dat meer lewens gedurende die feestyd verlore sal gaan weens die haglike toestand van die pad, tesame met roekelose bestuur en drankmisbruik, wat die tafel vir ŉ hartseer uitkoms dek. Die ongeluk Dinsdag op die R70-pad. (Foto: Verskaf) “Niemand wil ŉ geliefde oor hierdie tydperk verloor nie, en taxibestuurders wil ook nie hul passasiers weens die toestand van die pad verloor nie.” Meyer sê paaie moet nie ŉ risiko vir padgebruikers se veiligheid inhou nie. “Ons sien gereeld dat motoriste gedwing word om aan die verkeerde kant van die pad te ry omdat slaggate ŉ bedreiging vir menselewens en voertuie inhou. “Ons glo nie dat die Arrive Alive-veldtog van enige waarde sal wees indien daar nie beslissende stappe gedoen word om die pad en lewens te beveilig nie.” Meyer meen beter paaie sal ook ŉ hupstoot vir die ekonomie beteken, werk skep en toerisme bevorder. “Die vermoë om voedselsekerheid te verseker deur doeltreffende padbeplanning, is uiters belangrik. Boere en sakeondernemings speel ŉ groot rol in die voorsiening van die gemeenskap, en veilige paaie sal dit meer doeltreffend maak.”